钦定古今图书集成/理学汇编/学行典/第063卷 > 《述志诗二首》晋·嵇康
## 钦定古今图书集成/理学汇编/学行典/第063卷 > 《述志诗二首》晋·嵇康

潜龙育神躯，濯鳞戏兰池。延颈慕大庭，寝足俟皇羲。
庆云未垂景，盘桓朝阳陂。悠悠非吾匹，畴肯应俗宜。
殊类难遍周，鄙议纷流离。轗轲丁悔吝，雅志不得施。
耕耨感甯越，马席激张仪。逝将离群侣，仗策追洪崖。
焦鹏振六翮，罗者安所羁。浮游太清中，更求新相知。
比翼翔云汉，饮露餐琼枝。多念世闲人，夙驾咸驱驰。
冲静得自然，荣华安足为。

斥鷃擅蒿林，仰笑神凤飞。坎井蝤蛭宅，神龟安所归？
恨自用身拙，任意多永思。远实与世殊，义誉非所希。
往事既已谬，来者犹可追。何为人事闲，自令心不夷。
慷慨思古人，梦想见容辉。愿与知己遇，舒愤启其微。
岩穴多隐逸，轻誉求吾师。晨登箕山巅，日夕不知饥。
元居养营魄，千载长自绥。